b'\n_START_ARTICLE_\nVladislav IV. Poljski\n_START_SECTION_\nMladostni\xc5\xa1ko obdobje\n_START_PARAGRAPH_\nVladislav je bil prvi sin poljskega kralja Sigismunda III. in princese Ane, h\xc4\x8derke avstrijskega nadvojvode Karla II. Pri petih letih mu je umrla mati. Vzgajali so ga nem\xc5\xa1ki vzgojitelji. Desetleten je dobil svoj dvor. Nekaj let je obiskoval krakovsko univerzo in dve leti je \xc5\xa1tudiral v Rimu. Poleg polj\xc5\xa1\xc4\x8dine je govoril in pisal nem\xc5\xa1ko, italijansko, in latinsko._NEWLINE_Ko je Rusija leta 1610 za\xc5\xa1la v popolno anarhijo, je skupina moskovskih bojarjev petnajstletnemu kraljevi\xc4\x8du ponudila polo\xc5\xbeaj ruskega carja pod pogojem, da prestopi v pravoslavno vero. To je bilo v nasprotju z na\xc4\x8drti njegovega o\xc4\x8deta Sigismunda, ki si je postavil za cilj, zavzeti Moskvo in prebivalstvo spreobrniti v katoli\xc5\xa1ko vero in je zato sam hotel postati ruski car, kar pa je bilo za Ruse popolnoma nesprejemljivo._NEWLINE_Vladislav je \xc5\xbee zgodaj pokazal svojo voja\xc5\xa1ko nadarjenost in sr\xc4\x8dnost. Leta 1616 ga je o\xc4\x8de poslal z vojsko nad Moskvo. Zmagal je v nekaj bitkah, a Moskve ni mogel zavzeti. Leta 1618 je bilo s premirjem v Deulinu bojevanje z Rusi prekinjeno za 14 let._NEWLINE_Leta 1619 je od\xc5\xa1el v \xc5\xa0lezijo, da bi pomagal Habsbur\xc5\xbeanom v boju proti \xc4\x8de\xc5\xa1kim husitom. Ta prilo\xc5\xbenost se mu ni ponudila, vzpostavil pa je tedaj dobre odnose z Jurijem Viljemom, brandenbur\xc5\xa1kim volilnim knezom in poljskim vazalom v Kne\xc5\xbeji Prusiji._NEWLINE_Leta 1621 je bil eden od poljskih poveljnikov v bitki proti Turkom pri Hotinu (Ho\xc4\x8dimu) v dolini Dnjestra. \xc4\x8ceprav je zbolel, je njegova prisotnost prisilila druge poveljnike, da so vztrajali v boju in dosegli mirovni sporazum, ki je ohranil staro mejo. Ta dose\xc5\xbeek je Vladislava mednarodno proslavil kot branilca kr\xc5\xa1\xc4\x8danstva._NEWLINE_V letih 1624-25 je v spremstvu nekaterih dvorjanov potoval po Evropi; ob tem je spoznal mnoge pomembne osebnostmi: v M\xc3\xbcnchnu se je sre\xc4\x8dal z bavarskim vojvodo Maksimilijanom I., v Bruslju s \xc5\xa1pansko princeso Isabello Claro Eugenio; v Antwerpnu je spoznal slikarja Rubensa, pri Bredi pa slavnega \xc5\xa1panskega vojskovodjo Ambrosia Spinolo in njegovo voja\xc5\xa1ko tehniko; v Rimu ga je sprejel pape\xc5\xbe Urban VIII. V Genovi in Benetkah se je navdu\xc5\xa1eval nad ladjedelnicami. Leta 1626 je bil spet doma in je sodeloval v bitki proti \xc5\xa0vedom pri Gniewu._NEWLINE_Zaradi neuspehov pri bojevanju s \xc5\xa0vedi so proti koncu vladanja Sigismunda III. med poljskim plemstvom ponovno o\xc5\xbeivele razprave o reformah, ki bi izbolj\xc5\xa1ale delovanje sejma in okrepile kraljevo oblast (odlo\xc4\x8danje v sejmu z dvotretjinsko ve\xc4\x8dino, izvolitev novega kralja \xc5\xa1e za \xc5\xbeivljenja starega, izbor med le doma\xc4\x8dimi kandidati). Vendar se je vse kon\xc4\x8dalo, enako kot \xc5\xbee velikokrat poprej, pri strastnih in brezplodnih diskusijah, kajti \xc5\xa1lahta in celo magnati, ki so podpirali kralja, so vse bolj verjeli geslu o "zlati svobodi" in si niso \xc5\xbeeleli mo\xc4\x8dnega vladarja.\n_START_SECTION_\nVladar Poljske-Litve\n_START_PARAGRAPH_\nOb o\xc4\x8detovi smrti (1632) je bil Vladislav edini kandidat za novega kralja. S svojo odprtostjo, vite\xc5\xa1tvom in s prisr\xc4\x8dnim odnosom do prihodnjih podlo\xc5\xbenikov si je \xc5\xbee v svojem mladeni\xc5\xa1kem obdobju pridobil naklonjenost Poljakov, ki so v novem vladarju videli napoved bolj\xc5\xa1ih \xc4\x8dasov. Navdu\xc5\xa1enje nad novim vladarjem pa \xc5\xa1lahte ni motilo, da ne bi \xc5\xbee v za\xc4\x8detku njegovega vladanja posku\xc5\xa1ala \xc5\xa1e bolj omejiti njegovo oblast. Kralj tega ni dovolil in se je nekaj let trudil za pove\xc4\x8danje svojih posebnih pravic. Pri tem se je uprl na cerkev in dvoru naklonjene magnate. Toda vsi na\xc4\x8drti so spodleteli. Onemogo\xc4\x8deno je bilo kakr\xc5\xa1nokoli trajnej\xc5\xa1e politi\xc4\x8dno sodelovanje med prestolom in plemstvom. Plemstvo si ni dalo odvzeti svoje svobode, privilegijev in dohodkov.\n_START_SECTION_\nVojne z Rusi, Turki in \xc5\xa0vedi\n_START_PARAGRAPH_\nTakoj po smrti Sigismunda III. so Rusi prekora\xc4\x8dili vzhodno mejo dr\xc5\xbeave in oktobra 1632 za\xc4\x8deli oblegati Smolensk. Vladislav je septembra 1633 uspel zlomiti obro\xc4\x8d okrog mesta in potem obkoliti vojsko ruskega vojskovodje Mihaila \xc5\xa0eina, ki se je moral maja 1634 predati. Vladislav je tedaj prvi\xc4\x8d uporabil novosti v pe\xc5\xa1adiji in topni\xc5\xa1tvu, ki jih je spoznal na zahodu. Vojno bi \xc5\xbeelel nadaljevati in Ruse pridobiti na svojo stran za boj proti \xc5\xa0vedom, a mu sejm tega ni dovolil. Mir v Polanovu (1635) je potrdil meje iz Deulina. Moskva je pristala na pla\xc4\x8dilo 20.000 rubljev, Vladislav pa se je odrekel zahtevi po carskem prestolu in vrnil carske insignije, ki so bile od \xc4\x8dasa La\xc5\xbenega Dimitrija v poljsko-litovski posesti. Isto\xc4\x8dasno (1633-34) se je hetman Stanis\xc5\x82aw Koniecpolski bojeval proti Turkom in dosegel obnovitev miru, v katerem sta se obe strani ponovno sporazumeli, da bosta brzdali mejne vpade Kozakov in Tatarov. Otomani so Poljsko-Litvo priznali kot suvereno dr\xc5\xbeavo._NEWLINE_Potem ko je uspe\xc5\xa1no zaklju\xc4\x8dil vojskovanje na vzhodu in jugu, je Vladislav svojo pozornost usmeril k \xc5\xa0vedski in k svojim prizadevanjem, da bi si pridobil \xc5\xa1vedsko krono. Leta 1635 je z oboro\xc5\xbeeno silo prisilil \xc5\xa0vede, da so umaknili posadke iz pruskih pristani\xc5\xa1\xc4\x8d. Vojno bi \xc5\xbeelel nadaljevati in je v ta namen \xc5\xbee za\xc4\x8del v W\xc5\x82adys\xc5\x82awowu graditi poljsko ladjevje, vendar ni dobil podpore sejma, pa tudi magnati in vplivno mesto Gdansk so bili proti. Ker tudi \xc5\xa0vedi, ki so nadaljevali tridesetletno vojno, niso bili navdu\xc5\xa1eni za bojevanje v Livoniji, je pri\xc5\xa1lo do premirja v Stumsdorfu (Sztumska Wie\xc5\x9b, september 1635), v katerem so \xc5\xa0vedi priznali novo stanje na terenu in se odpovedali pobiranju takse od poljske baltske trgovine.\n_START_SECTION_\nTesnej\xc5\xa1i stiki s Habsbur\xc5\xbeani\n_START_PARAGRAPH_\nVladislav se prvemu ministru Francije Richelieuu ni pustil pritegniti v tridesetletno vojno in se je raje za\xc4\x8del povezovati s Habsbur\xc5\xbeani. Leta 1637 se je poro\xc4\x8dil s Cecilijo Renato, sestro cesarja Ferdinanda III., in pri tem obljubil, da ne bo podpisoval voja\xc5\xa1kih zvez proti Habsbur\xc5\xbeanom, ti pa so mu obljubili pomo\xc4\x8d pri prizadevanjih za \xc5\xa1vedski prestol. Vladislavovo zavezni\xc5\xa1tvo s Habsbur\xc5\xbeani je omeh\xc4\x8dalo brandenbur\xc5\xa1kega velikega kneza Friderika Viljema, da se je leta 1641 kot vazal v Kne\xc5\xbeji Prusiji pri\xc5\xa1el poklonit na var\xc5\xa1avski grad (to je bila zadnja poklonitev pruskega vladarja poljskemu kralju)._NEWLINE_Vladislav si je v obdobju 1636-38 doma ponovno prizadeval za reforme, ki bi raz\xc5\xa1irile kraljeve pristojnosti. Sku\xc5\xa1al si je zagotoviti dedno pokrajino, ki bi utrdila mo\xc4\x8d njegove dinastije. Prizadeval si je ustanoviti vite\xc5\xa1ki red brezmade\xc5\xbenega spo\xc4\x8detja device Marije (podoben habsbur\xc5\xa1kemu Redu zlatega runa). Sejm je vse te njegove predloge zavra\xc4\x8dal in mu, nasprotno, \xc5\xa1e omejil nekatere pravice, kot npr. pooblastilo najemanja tujih \xc4\x8det. Vladislavovemu predlogu, da bi zbrali nekaj denarja za vojsko z zve\xc4\x8danjem taks na trgovanje, so nasprotovali tudi trgovci in mesto Gdansk._NEWLINE_Leta 1640, potem ko je dobil sina, se je sku\xc5\xa1al \xc5\xa1e enkrat, kot \xc5\xbee nekajkrat poprej, uveljaviti v mednarodnem okolju kot posrednik med sprtimi stranmi v tridesetletni vojni in kot mediator v verskih vpra\xc5\xa1anjih (konferenca v Torunju), a brez uspeha._NEWLINE_Po \xc5\xbeenini smrti (1644) se je Vladislavova navezanost na Habsbur\xc5\xbeane razrahljala in se je pove\xc4\x8dala njegova naklonjenost Francozom. Leta 1646 se je poro\xc4\x8dil z Ludoviko Marijo, h\xc4\x8derko neverskega kneza Karla I. Gonzage.\n_START_SECTION_\nVstaja Kozakov\n_START_PARAGRAPH_\nVladislav ni s svojimi predlogi v sejmu nikdar uspel, zato se je svojega zadnjega na\xc4\x8drta lotil kar na svojo roko. Na Krimu je nameraval uni\xc4\x8diti Tatare, ki so neprestano ropali po ozemlju Ukrajine, potem pa zaviti na Balkan in izriniti Turke iz Evrope. Za to bi potreboval pomo\xc4\x8d voja\xc5\xa1ko dobro organiziranih in ve\xc5\xa1\xc4\x8dih borcev, kakr\xc5\xa1ni so bili Zaporo\xc5\xa1ki kozaki, ki so imeli svoje sredi\xc5\xa1\xc4\x8de v Zaporo\xc5\xa1ki Si\xc4\x8d, na otokih pod dnjeperskimi brzicami. Vladislav se je za\xc4\x8del osebno pogovarjati z njihovimi poveljniki, jim verjetno marsikaj obljubil, jim dal v naprej nekaj denarja in jim naro\xc4\x8dil, naj pripravijo 60 dobro oboro\xc5\xbeenih \xc4\x8dolnov za spust po Dnjepru. Ko so se govorice o dogovarjanju raz\xc5\xa1irile in je bilo sli\xc5\xa1ati tudi o posebnem statusu, ki naj bi ga dobili Kozaki, je poljski senat zahteval takoj\xc5\xa1njo prekinitev priprav in tudi sejm je spomladi leta 1647 zahteval isto. Ker ni bilo podpore sejma, je ve\xc4\x8dina koza\xc5\xa1kih poveljnikov prenehala s pripravami, ne pa tudi hetman Bogdan Hmelnicki, ki je s svojo enoto zavzel Si\xc4\x8d in spodbujal k uporu proti poljsko-litvanskemu sejmu, \xc4\x8de\xc5\xa1, naj si Kozaki vzamejo s silo sami, \xc4\x8desar jim sejm no\xc4\x8de dati. Okrog Hmelnickega se je zbiralo vse ve\xc4\x8d somi\xc5\xa1ljenikov. Aprila 1648 so se Kozaki na velikem zborovanju odlo\xc4\x8dili za vojno proti Poljski in za poveljnika izvolili Bogdana Hmelnickega. Ko je za to zvedela poljska posadka v trdnjavi Kudak, je njen poveljnik Miho\xc5\x82aj Potocki, ki se o\xc4\x8ditno ni zavedal resnosti polo\xc5\xbeaja, proti upornikom poslal voja\xc5\xa1ko enoto 3.000 mo\xc5\xbe. Vojaki so se pri \xc5\xbdeltyjih vodyh sre\xc4\x8dali z enkrat ve\xc4\x8djo vojsko Kozakov, ki jih je vse pobila._NEWLINE_Hmeljnicki si je zagotovil podporo Krimskih tatarov in naslednji mesec (maj 1648) skupaj z njimi (15.000 Kozakov in 40.000 Tatarov) pri Kor\xc5\xa1unu \xc5\xa1e enkrat premagal Poljake (8.000 mo\xc5\xbe). V tem kriti\xc4\x8dnem trenutku je umrl kralj, ki je bil za Kozake nekak\xc5\xa1na moralna avtoriteta. Pomislekov sedaj ni bilo ve\xc4\x8d. Upornikom so se pridru\xc5\xbeili \xc5\xbee dolgo nezadovoljni ukrajinski kmetje, me\xc5\xa1\xc4\x8dani ter celo pravoslavna duhov\xc5\xa1\xc4\x8dina in malo in srednje plemstvo. Tako veliki mno\xc5\xbeici magnati, ki so dotlej du\xc5\xa1ili kme\xc4\x8dke upore s svojimi vojskami, niso bili kos. Vstaja, za katero se je sprva mislilo, da je le ena od mnogih, je bila dejansko uvod v voja\xc5\xa1ki in politi\xc4\x8dni razkroj poljske dr\xc5\xbeave, kateremu je bil pri\xc4\x8da Vladislavov naslednik, njegov mlaj\xc5\xa1i polbrat Ivan II. Kazimir.\n_START_SECTION_\nVladislavova osebnost\n_START_PARAGRAPH_\nVladislav je bil \xc4\x8dlovek, ki je znal o\xc4\x8darati sogovornike. Bister, odprt, prijazen, optimisti\xc4\x8den, z ob\xc4\x8dutkom za humor si je \xc5\xbee kot mladeni\xc4\x8d pridobil \xc5\xa1lahto. Izkazal se je kot dober vojskovodja, ki je poljsko-litvansko vojsko dvignil na vi\xc5\xa1ji nivo, tako v poveljevanju kot v oboro\xc5\xbeitvi, tako da je bila sposobna z manj borci premagati \xc5\xa1tevil\xc4\x8dnej\xc5\xa1ega sovra\xc5\xbenika. Pri tem ga je ves \xc4\x8das spodbujala misel na \xc5\xa1vedski prestol, za katerega je bil do konca \xc5\xbeivljenja prepri\xc4\x8dan, da mu po o\xc4\x8detu pripada. Za njegovo osvojitev bi potreboval mo\xc4\x8dno vojsko. Mo\xc4\x8dan vladar pa je bil ravno to, \xc4\x8desar se je poljsko plemstvo balo in mu zato v sejmu nikdar ni odobrilo dovolj denarja, da bi lahko ustvaril veliko vojsko in mo\xc4\x8dno dr\xc5\xbeavo. Vladislav je v verskih vpra\xc5\xa1anjih te\xc5\xbeil k spravi med verami, tako v dr\xc5\xbeavi kot v mednarodnem okolju. Vendar njegova prizadevanja tudi tu niso rodila vidnih rezultatov. Proti koncu \xc5\xbeivljenja je trpel za ledvi\xc4\x8dnimi kamni. Leta 1647 ga je zelo prizadela smrt edinega sina. Za njim je tudi sam kmalu umrl._NEWLINE_Vladislava IV. je nasledil njegov mlaj\xc5\xa1i polbrat Ivan II. Kazimir.'